Zhantas/Cleaned-Kyrgyz_Wikipedia huggingface dataset:
Хоббит: Смаугдун ээн талаасы

"Хоббит: Смаугдун ээн талаасы" — 2013-жылы тартылган эпикалык фантастикалык окуя тасмасы. Режиссеру Питер Жексон. Тасманы WingNut Films New Line Cinema жана Metro-Goldwyn-Mayer компаниялары менен биргелешип тартышкан. Кино Warner Bros. Pictures компаниясы тарабынан жайылтылган. Бул Жон Роналд Руэл Толкиндин 1937-жылы жарык көргөн "Хоббит" романына негизделип тартылган үчилтиктин экинчи сериясы. Биринчи сериясы "Күтүлбөгөн сапар" (2012), үчүнчү сериясы "Беш аскер күчүнүн салгылашы" (2014) деп аталат. Булар Жэксондун "Шакектер ээси" үчилтик тасмасынын приквели же башаты болуп эсептелет.

Тасманын мазмуну Торин Эменкалкандын жетекчилиги астында эргежээлдер менен бирге башкы каарман Билбо Бэггинстин Жалгыз тоону ажыдаар Смаугдан куткаруу үчүн бараткан окуясына жетелейт. Фильмде ошондой эле Азог менен Болгдун тайбас куугуну тууралуу баяндалат. Боз Гэндалф Дол Гулдурдун урандыларындагы көбөйүп бараткан жамандыктарды изилдейт. Актердук топко киргендер Айан Маккеллен, Мартин Фриман, Ричард Армитиж, Бенедикт Камбербэтч, Эвангелина Лилли, Ли Пейс, Лук Эванс, Кен Стотт, Жэймс Несбитт жана Орландо Блум.

"Хоббит: Смаугдун ээн талаасынын" бет ачары 2013-жылдын 2-декабрында Лос Анжелесте болуп өткөн. Ал эми дүйнө жүзүндө салттык жана IMAX кинотеатрларда ошол жылдын 11-декабрынан тарта көрсөтүлө баштаган. Тасмага көбүнчө оң ой-пикирлер айтылган жана дүйнөлүк кассалык жыйымдары 958 млн доллардан ашык сумманы түзгөн. Муну менен ал "Шакек бир туугандар" менен "Эки мунараны" ашып түшүп, 2013-жылдын эң көп киреше алып келген 4-тасмасы, ал эми жалпы жонунан эң көп киреше алып келген кинотасмалардын ичинен 34-орунга чыккан.

 Сюжети 

 Тартылгандар 

 Шилтемелер 

Категория:АКШ тасмалары
Категория:2013-жыл чыккан тасмалар‎
Хоббит: Беш аскер күчүнүн салгылашы

"Хоббит: Беш аскер күчүнүн салгылашы" — 2014-жылы тартылган эпикалык фантастикалык окуя тасмасы. Режиссеру Питер Жексон. Тасманын сценарийин жазгандар Петер Жэксон, Фрэн Уэлш, Филиппа Бойенс жана Гуллермо Дел Торо. Бул Жон Роналд Руэл Толкиндин 1937-жылы жарык көргөн "Хоббит" романына негизделип тартылган үчилтиктин акыркы сериясы. "Күтүлбөгөн сапар" (2012) жана "Смаугдун ээн талаасы" (2013) тасмаларынан кийин тартылган "Беш аскер күчүнүн салгылашы" баары биригип Жэксондун "Шакектер ээси" үчилтик тасмасынын башаты (приквели) болуп эсептелет. Кинотасма New Line Cinema, Metro-Goldwyn-Mayer жана WingNut Films компаниялары тарабынан тартылып, Warner Bros. Pictures компаниясы тарабынан жайылтылган. "Беш аскер күчүнүн салгылашы" 2014-жылдын 11-декабрында Жаңы Зеландияда, 12-декабрында Улуу Британияда жана 17-декабрда АКШда кинотеатрларда көрсөтүлө баштаган. Тасмада Мартин Фриман, Айан Маккеллен, Ричард Армитиж, Эвангелина Лилли, Бенедикт Камбербэтч, Ли Пейс, Лук Эванс, Кен Стотт жана Жэймс Несбитт образдарды жаратышкан. Ошондой эле Кейт Бланшетт, Иэн Холм, Кристофер Ли, Хюго Уивиң жана Орландо Блум ролдорду аткарышкан. Тасма бир беткей ой-пикирге ээ болгон эмес жана дүйнө жүзү боюнча 956 млн доллардан ашуун каражат топтой алган. Бул 2014-жылдын эң көп киреше алып келген 2-тасмасы болуп калган, ал эми жалпы жонунан эң көп киреше алып келген кинотасмалардын ичинен 38-орунга чыккан. 87-Оскар сыйлыгынын "Эң мыкты үн монтажы" номинациясына көрсөтүлгөн.

 Сюжети 

 Тартылгандар 

 Шилтемелер 

Категория:АКШ тасмалары
Категория:2014-жыл чыккан тасмалар‎
Пешканын курмандыгы

"Пешканын курмандыгы" — Американын 2014-жылдагы биографиялык драмасы. Бобби Фишердин башынан өткөн чыныгы окуяга негизделип тартылган. Кансыз согуш маалында советтик шахмат алдыңкыларына каршы оюндарга катышкан Фишер Исландиянын Рейкявик шаарында 1972-жылы өткөн Дүйнөлүк шахмат чемпионатында Борис Спасский менен жолугушуп таймашат. Тасманын режиссеру Эдвар Цвик, сценарийин жазган Стивен Найт. Тасмага тартылгандар Тоби Магуайр (Бобби Фишер), Лев Шрайбер (Борис Спасский), Лили Рэйб (Жоан Фишер) жана Питер Сарсгаард (Уилям Ломбарди). Тасма АКШда 2015-жылдын 16-сентябрынан тарта көрүүчүлөргө сунушталган.

 Сюжети 

 Тартылгандар 

 Шилтемелер 

Категория:АКШ тасмалары
Категория:2014-жыл чыккан тасмалар‎
Валкири (тасма)

"Валкири" — 2008-жылы тартылган америка-немец тарыхый триллери. Экинчи дүйнөлүк согуш маалында Үчүнчү рейхтин тушундагы окуяларды чагылдырат. 1944-жылдын 20-июлунда немец армиясынын офицерлери Адолф Гитлерди киши колдуу кылып, "Валкири операциясын" өлкөнү көзөмөлгө алыш үчүн улуттук шашылыш планды колдонушат. "Валкири" тасмасын режиссер Брайан Сиңер Американын United Artists студиясы үчүн тарткан. Башкы каармандын образын Том Круз (Клаус фон Штауффенберг) жараткан. Тасмага тартылгандар Кеннет Брана, Билл Найи, Эдди Иззард, Теренс Стэмп жана Том Уилкинсон.

Круз саентология (Германияда бул агымга шектүү карашат) ишенимдерин кармангандыктан актердун тасмага тартылышы немец саясатчыларынын жана фон Штауффенберг үй-бүлө мүчөлөрүнүн арасында карама-каршы пикирлерди жараткан. Буга байланыштуу тасма тартуучулар башында Германиядагы жерлерди аныктоодо кыйынчылыктарга дуушар болушкан, бирок кийинчерээк алар тасма тартылуучу жерлерге, анын ичинде Берлиндеги тарыхый Бендлерблок комплексине да жеткилик алышкан. Немец гезиттери менен киночулары тасманын тартылышын жана фон Штауффенберг тууралуу дүйнө жүзүнө маалымат таратуу аракетин колдошкон.

Тасманын көрүүчүлөргө сунуштала турган күнү бир нече жолу жылып олтурган. Башында 2008-жылдын 27-июнунда делсе, кийин 2009-жылдын 14-февралына чейин созулуп кеткен. Күндөрүнүн өзгөрүшү жана United Artists студиясынын маркетинг кампаниясына болгон суук мамиле уюмдун туруктуу иш алып кете алышы боюнча сын-пикирлерге жол ачкан. Сынама экрандаштыруу жакшы өткөндөн кийин "Валкири" Түндүк Америкада 2008-жылдын 25-декабрында көрүүчүлөргө сунушталган. United Artists студиясы жаңы жарнамалык кампаниясында Крузга басымды азайтып, Сиңердин эмгегин ачып көрсөтүүнү чечкен. Тасма АКШ менен Германияда бир беткей ой-пикирге ээ боло алган эмес. "Валкири" Германияда 2009-жылдын 22-январында көрсөтүлө баштаган.

 Сюжети 

 Тартылгандар 

 Шилтемелер 

Категория:АКШ тасмалары
Категория:2008-жыл чыккан тасмалар
Кара кийимчендер 3

"Кара кийимчендер 3" (Кара кийимчендер III жана КК³ деген аталыш менен да белгилүү) 2012-жылы Америкада 3D форматында жарык көргөн илимий фантастикалык тасма. Режиссёру Бэрри Сонненфелд. Башкы ролдорду аткаргандар Уилл Смит, Томми Ли Жонс жана Жош Бролин. Бул Кара кийимчендер сериясындагы 3-тасма. Marvel жана Malibu Comics тарабынан басып чыгарылган Лоуелл Каннингэмдин "Кара кийимчендер" комикс китебине негизделген. Тасма өзүнөн мурдагы алгачкы "Кара кийимчендерден" (1997) 15 жылдан кийин жана анын уландысы "Кара кийимчендер IIден" (2002) он жылдан кийин экрандаштырылган. Сонненфелд режиссёр катары, Стивен Спилберг болсо башкы продюсер катары кинотасмага кайтып келишкен. Тасмада Агент Кейдин эски душманы Айбан Борис түрмөдөн качып, өтмүштөгү жашыраак Кейди өлтүрүш үчүн барат. Муну менен ал өзүнүн түркүмүндөгү боглодиттер деп аталган башка планеталыктардын Жерге кол салышына өбөлгө түзүү максатын көздөйт. Бул Агент Жейди өтмүшкө барышка жана жаш Кей экөө биригип өнөктөшү менен дүйнө жүзүн сактап калууга мажбурлайт.

"Кара кийимчендер 3" 2012-жылдын 25-майында чыгып, дүйнө жүзү боюнча 624 млн доллар чогулткан. Инфляцияны эсепке албаганда тасма бул сериядагы эң көп киреше алып келген бөлүм болуп калган.

 Сюжети 

 Тартылгандар 

 Шилтемелер 

Категория:АКШ тасмалары
Категория:Илимий фантастика‎
Категория:2012-жыл чыккан тасмалар‎
Шылуун жигиттер

"Шылуун жигиттер" 2016-жылы Америкада тартылган нео-нуар комедия жанрындагы тасма. Режиссеру Шейн Блэк, сценарийин жазгандар Блэк менен Энтони Багароззи. Башкы каармандардын образдарын жараткандар Рассел Кроу, Райан Гослиң, Ангури Райс, Мэтт Бомер, Маргарет Квалли, Кейт Дэвид жана Ким Бейсиңер. Лос Анжелесте тартылган кино 1977-жылы дайынсыз жоголгон өспүрүм кызды издөө үчүн бириккен жеке тыңчы (Гослиң) менен катаал тартип сакчысынын (Кроу) окуясы тууралуу баяндайт.

"Шылуун жигиттердин" премьерасы 2016-жылдын 15-майында Канн кинофестивалында болуп өткөн жана АКШдагы кинотеатрларда Warner Bros. Pictures тарабынан ошол эле жылдын 20-майында көрсөтүлгөн. Бюджети 50 млн долларды чапчыган тасма киносынчылардын оң баасына татыган болсо да кассалык жыйымдары 57 млн долларды гана түзүп калган. 

Ыктымал уландысы

Тасма кинотеатрларга чыгаардан мурда, 2016-жылдын майында, Блэк фильмдин уландысы тууралуу "Уландысын тартууну ойлонуу азырынча эртелик кылат. Мен карасанатайлыкка көп деле ишене бербейм, ошондой болсо да кийинкиси жөнүндө сөз кылуудан мурда бизге мунусун көрө турган адамдар керек. Биз суперкаармандык боюнча катаал атаандаштыкка каршыбыз. Биз жөн эле адамдардын, билесизби, Американын капитанын балким алты жолу көргөн чыгар, бирок ал тасманы жетинчи жолу көрүүнүн ордуна биздин кинону көрүшүн каалайбыз" деген.

 Сюжети 

 Тартылгандар 

 Шилтемелер 

Категория:АКШ тасмалары
Категория:2016-жыл чыккан тасмалар‎
Спектр (тасма)

"Спектр" Eon Productions тарабынан Metro-Goldwyn-Mayer менен Columbia Pictures үчүн тартылган Жеймс Бонд сериясындагы 24-тасма. Тасмада Бонддун ролун төртүнчү жолу Дэниел Крэйг аткарат. Ал эми "Бонд" сериясындагы бул фильм Сэм Мендес Скайфолдон кийин режиссерлук кылган экинчи тасма. Сценарийин Жон Логан, Нил Пёрвиз, Роберт Уэйд жана Жез Баттеруорт жазышкан.

Тасмада Бондго каршы болгон "Спектр" дүйнөлүк кылмыш тобу жана анын башчысы Эрнст Ставро Блофелддин окуясы жана ошондой эле Блофелд Бонддун өгөй агасы болуп чыга келгени тууралуу баяндалат. Бонд Блофелддин дүйнөлүк көзөмөлдөө тармагын ишке киргизишин токтотууга аракет кылып жүрүп Спектрге туш болот жана мындан мурунку үч тасмадагы окуялардын артында Блофелд тураарын билип калат. Уюмдун башчысынын образын Кристоф Валц жаратат. Спектр кылмыш тобу акыркы жолу 1971-жылы "Түбөлүк алмаз таштар" тасмасында экрандаштырылган. Бул топтун 44 жылдан кийин кинолентага алгачкы жолу кайтып келиши болуп саналат. Жеймс Бонддогу айрым M, Q жана Мисс Манипенни сыяктуу образдардын да кайтып келгенине күбө болобуз. Ошондой эле Леа Сейдунун Доктор Мадлин Суонндун ролундагы, Дейв Батистанын Хинкс мырзанын, Эндрю Скотттун Макс Денбинин жана Моника Беллуччинин Люсиа Скиарранын ролундагы жаңы кошумча образдары да киргизилген.

Тасма 2015-жылдын 26-октябрында Улуу Британияда экранга чыккан. Ошол эле түнү Королдук Алберт холлдо дүйнөлүк премьерасы болуп, анын артынан эле дүйнө жүзүндө көрүүчүлөргө сунушталган. IMAX форматында да кмнотеатрларда көрсөтүлгөн. Фильм Америка Кошмо Штаттарында бир аптадан кийин, 6-ноябрда экранга чыгарыла баштаган. Жарык көрөөрү менен тасма сынчылардын оң баасын алган. Актёрдук чеберчилик, көрарманды өзүнө тартып турушу жана окуялардын өнүгүшү боюнча жогору бааланып, Вальц Блофелддин ал эми Батиста Энкстин ролун аткарганы үчүн көпчүлүктүн алкоосуна татыган. Саундтреги менен сценарийи жетишээрлик эмес деп табылган. "Дубалдагы жазуу" саундтреги британиялык ырчы Сэм Смит тарабынан аткарылган. Ал "Эң мыкты ыр" номинациясы боюнча Оскар сыйлыгын жана Алтын глобустун ушундай эле байгесин жеңип алган. "Спектр" дүйнө жүзү боюнча жалпы 880 млн доллар чогултуп, бул сериядагы өзүнөн мурдагы "Скайфолдон" кийинки орундагы ири киреше алып келген тасма болуп калган.

 Сюжети 

 Тартылгандар 

 Шилтемелер 

Категория:АКШ тасмалары
Категория:2015-жыл чыккан тасмалар‎
Терминатор 3: Машиналардын көтөрүлүшү

"Терминатор 3: Машиналардын көтөрүлүшү" (Терминатор 3 жана Т3 деп да аталат) 2003-жылы жарык көргөн америкалык илимий фантастикалык тасма. Режиссеру Жонатан Мостоу. Башкы каармандын ролун ойногондор Арнолд Шварцнеггер, Ник Стал, Клэр Дэйнс жана Кристианна Локен. Бул Терминатор сериясындагы "Терминатор 2: Акыр заман" кийин тартылган 3-тасма. Жэймс Кэмерон Терминатор сериясындагы алгачкы эки тасманын сценарийин жазып, өзү режиссер да болгон. Тасманын мазмуну экинчи сериядагы окуялар менен уланат. Скайнет Сара Коннорду уулу төрөлгөнгө чейин жок кыла албай жана Жонду кичинекей кезинде өлтүрө албай калганда башка Терминатор T-Xти "Туруштук берүү уюмунун" мүмкүн болушунча көп аскерин жок кылыш үчүн жөнөтөт. Тасмада Жондун келечектеги жубайы тууралуу баяндалат, бирок Жондун өзү жана анын турган дареги Скайнетке белгисиз бойдон калат. T-X Жонду таап алгандан кийин анын жашоосу коркунучка кептелет.

 Сюжети 

 Тартылгандар 

 Шилтемелер 

Категория:АКШ тасмалары
Категория:Илимий фантастика‎
Категория:2003-жыл чыккан тасмалар
Терминатор: Генезис

"Терминатор: Генезис" Америкада 2015-жылы чыккан илимий-фантастикалык жана экшн жанрындагы тасма. Режиссеру Алан Тейлор, сценарийин жазгандар Лаэта Калогридис менен Патрик Люсcе. Тасма Терминатор франшизасынын 5-сериясы. Кинофильмде өз ролун жараткан Арнолд Шварценеггерден тышкары жаңы актёрдук топту жана алгачкы эки сериядагы каармандардын кайтып келгенин көрүүгө болот. Тасмада Шварценеггер, Жейсон Кларк, Эмилия Кларк жана Жай Кортни тартылышкан. Фильмде аскер Кайл Риз Скайнетке каршы согушуп жаткан болот: Кайл 2029-жылдан 1984-жылга жиберилет. Аны "Адамзаттын туруштук бериши" уюмунун башчысы Жон Коннор өз энеси Сараны Скайнеттин андроид агентинен куткарыш үчүн жөнөтөт. Качан гана Кайл өтмүшкө барганда убакыт түрмөгү алмаштырылып калганын билип калат. Сара болсо кайрадан программаланып калган болот. Скайнеттин жаңы өнөктөштөрү менен бирге ишке киргизе турган коркунучтуу схемасын токтотуш үчүн Кайл 2017-жылга барышы керек болот.

Меган Эллисон менен анын Annapurna Pictures өндүрүш компаниясы франшизанын бардык укуктарын 2011-жылдын май айында өзүнө алган. Кийинки эле жылы бул сериядагы дагы бир тасма (Эллисондун агасы Дэвид ээлик кылган) Skydance Productions менен биргеликте тартылган. Эллисондор Терминатордун жаратуучусу Жеймс Кэмеронго түп нуска Терминатор тасмасын жана анын сиквели "Терминатор 2: Акыр заман" кылып тартуу ниетинде кеңеш сурап кайрылышкан. Негизги тасма тартуу иштери Нью Орлеанста болгон. Айрым кадрлар Сан Францискодон тартылып алынган. Тасманын визуалдык эффекттерин алты компания колго алган: протез жасоо жана аниматроникалары Legacy Effects алектенген, ал эми студия "Терминатор" ардагери Стан Уинстон тарабынан негизделген.

 Сюжети 

 Тартылгандар 

 Шилтемелер 

Категория:АКШ тасмалары
Категория:Илимий фантастика‎
Категория:2015-жыл чыккан тасмалар‎
Юра дүйнөсү

"Юра дүйнөсү"" Юра паркы сериясындагы 4-тасма. Ал 2015-жылы Америкада тартылган илимий-фантастикалык фильм. Кинонун режиссёру жана сценарийинин авторлорунун бири Колин Треворроу, продюсери Франк Маршалл менен Патрик Кроули жана башкы ролдорду ойногондор Крис Пратт менен Брайс Даллас Ховард. Тасманы Стивен Спилбергдин Amblin Entertainment компаниясы менен Томас Туллдун Legendary Pictures компаниясы тартышкан. Юра паркы фильминин алгачкы сериясы чыккандан 22 жыл өткөндөн кийин "Юра дүйнөсү" ошол эле ойдон чыгарылган Исла Нублар аралында орун алат. Аралдагы тематикалык парк Коста Рика өлкөсүнүн Тынч океанынын жээктерине жакын жайгашат. Анда клондоштурулган динозаврлар 10 жылдан бери иштеп келаткан болот. Генетикалык жол менен жандандырылган динозавр аралда каарын чачып, заматта эле паркта башаламандык чыгып кетет.

Universal Pictures компаниясы Юра паркынын 4-сериясын 2004-жылы эле тартып, 2005-жылдын жайында экранга чыгаргысы келген. Бирок тасманын сценарийи текшерилип көздөн-көзгө, колдон-колго өтүп атып "өндүрүштүк тозокко" он жылга чейин түшүп калган. Спилбергдин сунушу менен жазуучулар Рик Жаффа менен Аманда Силвер иш жүзүндөгү динозавр паркын изилдей башташкан. Треворроу 2013-жылы режиссёр катары жумушка алынгандан кийин ошол эле идеянын үстүнөн иштеп жүрүп, бирок кошумча Дерек Коннолли менен бирге бүтүндөй жаңы сценарийди жазып коюшкан. Тасма тартуу иштери 2014-жылдын апрелинен август айына чейин созулган. Кинонун көпчүлүк бөлүгү Луизинада тартылса, ошондой эле Гаваидеги Юра паркы орун алган жерлерде да кино команда иштеген. Айта кетчү жагдай, динозаврлар компьютердик технологиянын жардамы менен Industrial Light & Magic компаниясы тарабынан жасалса, ал эми чыныгы жашоодогу сыяктуу аниматроникалар Legacy Effects тарабынан өндүрүлгөн. Legacy Effects Юра паркынын ардагери жана мүчөсү Стэн Уинстон тарабынан негизделген.

 Сюжети 

 Тартылгандар 

 Шилтемелер 

Категория:АКШ тасмалары
Категория:2015-жыл чыккан тасмалар
Дивергент сериясы: Инсургент

"Дивергент сериясы: Инсургент" деген аталыш менен белгилүү болгон "Көтөрүлүшчүлөр" Америкада 2015-жылы жарык көргөн илимий фантастикалык экшн тасмасы. Режиссёру Роберт Швентке. Тасма Вероника Роттун "Дивергент" үчилтигинин экинчи бөлүгү "Инсургентке" негизделип тартылган. Бул 2014-жылы жарык көргөн Дивергент тасмасынын уландысы жана "Дивергент" сериясындагы экинчи кинотасма. Продюсерлери Люси Фишер, Пуйа Шабазиан жана Дуглас Уик. Сценарийин жазгандар Брайан Даффилд, Акива Голдсман жана Марк Бомбэк. Швентке Нейл Бургердин ордуна режиссёр болуп келип, ал эми Бургер тасманын башкы продюссери болуп иштеп калган. Шейлин Вудли менен Тео Жеймс башында турган фильмдин мурдагы актёрдук тобу менен катар Октавия Спенсер, Наоми Уоттс, Суки Уотерхаус, Роза Салазар, Дэниел Дэ Ким, Жонни Уестон, Эмжей Энтони жана Кейнан Лонсдэйл экинчи пландагы ролдорду аткарышкан.

"Көтөрүлүшчүлөр" биринчи сериядагы окуялардан беш күн өткөндөн кийин орун алып, "эр жүрөк" аскер кыз Трис Прайорго көз салууну улантат. Трис менен анын "эр жүрөк" жол көрсөтүүчүсү Фор Эрудит фракциясынын башчысы Жанин менен анын фракциясындагы башка кишилерден көтөрүлүшкө катышпай койгон үчүн качып жүрүшкөн болот. Чикагодо кыяматтан кийинки фракция системасы бузулуп, баары эле бийликке умтулуп, жооп алгысы келет. Тасма тартуу иштери Жоржия штатынын Атланта шаарында 2014-жылдын 27-майында башталып, ошол жылдын 6-сентябрына чейин созулган.

 Сюжети 

 Тартылгандар 

 Шилтемелер 

Категория:АКШ тасмалары
Категория:Илимий фантастика
Категория:2015-жыл чыккан тасмалар‎
Макфарланд

"Макфарланд" Американын 2015-жылдагы спорттук драмасы. Режиссёру Ники Каро, продюсери Марк Кьярди менен Гордон Грей, сценарийин жазгандар Кристофер Кливлэнд, Беттина Жилуа жана Грант Томпсон, ошондой эле композитору Антониу Пинту. Тасманы Walt Disney Pictures менен Mayhem Picture компаниялары биргелешип тартышкан. 1987-жылдагы чыныгы окуяга негизделген тасма Калифорния штатынын Макфарланд шаарындагы латын тектүүлөрдүн мектебиндеги кросс тайпасынын окуясы тууралуу баяндайт. Фильмде Кевин Костнер башкы каарман Жим Уайттын ролун жаратат. Ал өлкөдөгү чемпионатта мектептин командасын жеңишке жеткирген машыктыруучу болгон.Кинотасмада Мария Белло менен Морган Сэйлор да тартылышкан.

"Макфарланд" 2015-жылдын 20-февралында кинотеатрларда көрсөтүлө баштаган. Киносынчылардын оң баасын алган тасма 45 млн доллардан ашык киреше алып келген. Кинофильм DVD мене Blu-ray дисктерге Walt Disney Studios Home Entertainment компаниясы тарабынан 2015-жылдын 2-июнунда чыгарылган. Ал кросско адамдарды кызыктырып, эргүү берген тасма деп айтылып калган.

 Сюжети 

 Тартылгандар 

 Шилтемелер 

Категория:АКШ тасмалары
Категория:2015-жыл
Чаппи

"Чаппи" (CHAPPiE деген сөздөн алынган) түштүк африкалык режиссёр Нейлл Бломкамптын 2015-жылы тарткан илимий фантастикалык тасмасы. Сценарийин Бломкамп менен Терри Татчелл жазышкан. Башкы ролдорду ойногондор Шарлто Копли, Дев Пател, Хосе Пабло Кантильо, Сигурни Уивер, Хю Жекман. Ошондой эле Түштүк африкалык Die Antwoord (Жооп) рэп тобунун мүчөлөрү Уоткин Тюдор Жонс (Ninja) менен Йоланди Фиссер өздөрүнүн ойдон чыгарылган версияларын ойношот. Тасма Йоханнесбургда тартылган. Кинотасмада тартип сакчыларынын жасалма акыл-эске ээ болгон Чаппи аттуу роботу бандиттердин колуна түшүп калып, алар тарабынан тарбияланганы тууралуу баяндалат.

"Чаппинин" премьерасы Нью Йорк шаарында 2015-жылдын 4-мартында өтүп, АКШнын кинотеатрларында ошол жылдын 6-мартынан тарта көрсөтүлө баштаган. Тасма дүйнө жүзү боюнча 102 млн доллар чогулта алган, бюджети болсо 49 млн долларды түзгөн.

Уландысы

2015-жылдын март айында Бломкамп Чаппини үчилтик катары жазганын айткан. "Калган эки бөлүмүн жаза элекмин, бирок иштеп чыккам, ошон үчүн кийинки эки бөлүмүндө кандай окуялар болоорун билгендей болуп турам, бирок эмне болоорун айтып бере албайм" деп айткан. Алардын тасмасы тартылабы деп сурашканда, Бломпкап "Ооба, тартылат деп ойлойм. Мага тасма жаккан, ал үчүн мен сыймыктанам. Көрүүчүлөр эмне деп айтат билбейм, экономикалык жактан дагы тасма тартканга мүмкүнчүлүк болобу билбейм, бирок мен дагы тасма тарткым келет" деген.

 Сюжети 

 Тартылгандар 

 Шилтемелер 

Категория:Илимий фантастика
Категория:АКШ тасмалары
Категория:2015-жыл чыккан тасмалар‎
Жапайы жашоо

thumb|Риз Уизерспун (2014).
"Жапайы жашоо" - 2014-жылы Жан-Марк Валле режиссерлук кылган Американын биографиялык драмасы. Ник Хорнби жазган сценарий Шерил Стрэйддин 2012-жылдагы "Жапайы: Тынч океан чыйырынан жоголуп кайра табылуу" мемуарына негизделген. Тасмада Риз Уизерспун Стрэйддин ролунда ойноп, Лаура Дерн (Стрэйддин апасынын), Томас Садоски, Михил Хюйсман жана Гэби Хоффман жана башкалар экинчи пландагы образдарды жаратышкан. Тасманын премьерасы Теллюриде кинофестивалында 2014-жылдын 29-августунда болуп өтүп, Түндүк Американын кинотеатрларында ошол жылдын 3-декабрында көрүүчүлөргө сунуштала баштаган.

"Жапайы жашоо" киносынчылардын оң баасын алган. Көпчүлүк мактоолор Риз Уизерспун менен Лаура Дерндин жараткан образдарына карата айтылган. Экөө тең ролдору үчүн "Эң мыкты аял актёр" (Риз) жана "Экинчи пландагы мыкты актёр аял" (Лаура) номинациялары боюнча Оскар сыйлыгына көрсөтүлүшкөн.

Тасма өндүрүшү

2012-жылдын 8-мартында Риз Уизерспун Шерил Стрэйддин "Жапайы: Тынч океан чыйырынан жоголуп кайра табылуу" мемуарынан өзүнүн Pacific Standard продюсердик компаниясы аркылуу тасма тарта турганын жана Стрэйддин ролун жаратаарын жарыялаган. 2013-жылдын июль айында Fox Searchlight Pictures бул долбоордун укуктарын өзүнө алып, Ник Хорнби сценарийин жазган жана Уизерспун, Бруна Папандреа жана Билл Ролад продюсерлик кылышкан. 2013-жылдын август айында канадалык Жан-Мар Валле режиссёрлукка кол койгон.

 Сюжети 

 Тартылгандар 

 Шилтемелер 

Категория:АКШ тасмалары
Категория:2014-жыл чыккан тасмалар‎
Үйрөнчүк (тасма)

"Үйрөнчүк" - 2015-жылы жарык көргөн Американын комедиялык тасмасы. Режиссёру, продюсери жана сценарийин жазган Ненси Мейерс. Башкы каармандын образдарын Роберт Де Ниро, Энн Хетеуэй, Рене Руссо жаратышса, экинчи пландагы ролдордо Андерс Холм, Эндрю Раннелс, Адам Девин жана Зак Пёрлман ойношот. Тасма Warner Bros. компаниясы тарабынан 2015-жылдын 25-сентябрында көрүүчүлүргө сунушталган.

 Сюжети 

 Тартылгандар 

Тасма өндүрүшү

Paramount Pictures компаниясынын баштапкы планы боюнча "Үйрөнчүктө" Тина Фей менен Майкл Кейн башкы ролдордо ойношмок. Бюджети чечилбей калганда башка студияларга бараардан мурда Мейерс алдын ала долбоорун бекитип алып, эки актёр үчүн тең сүйлөшүүлөрдү жүргүзө баштаган. Warner Bros. компаниясына өткөрүлүп берилгенден кийин Фейдин ордуна Риз Уизерспун сунушталган менен бирок Уизерспун жадыбал келишпестигине байланыштуу тасмадан 2014-жылдын 15-январында кетип калган. 2014-жылдын 7-февралындагы акыркы сүйлөшүүлөрдөн кийин Энн Хетеуэй башкы ролдогу Уизерспундун ордуна тартылат деп чечилген. Стефен Голдблатт тасманын оператору болуп дайындалган. 2014-жылдын 23-июнунда Зак Пёрлман тасманын актёрдук тобуна кошулган.

Кассалык жыйымдар

"Үйрөнчүк" Түндүк Америкада 75.7 млн доллар чогулта алган. Ал эми дүйнөлүк кинотеатрлардан алып келген кирешеси 194.5 млн долларды түзгөн. Тасма өзү 35 млн доллар бюджет менен тартылган.

Кинофильм көрсөтүлө баштаган алгачкы эле аптада 15-20 млн доллар киреше алып келет деп мерчемделип жаткан. Ал 17.7 млн доллар чогултуп, кассалык жыйымдар боюнча жаңы эле кинотеатрларда көрсөтүлө баштаган "Трансилвания мейманканасы 2ден" артта калып 2-орунга чыккан.

 Шилтемелер 

Категория:АКШ тасмалары
Категория:2015-жыл чыккан тасмалар